钦定古今图书集成/方舆汇编/职方典/第1051卷 > 《万安桥记》宋·蔡襄
## 钦定古今图书集成/方舆汇编/职方典/第1051卷 > 《万安桥记》宋·蔡襄

泉州“万安渡石桥，始造于皇祐五年庚寅，以嘉祐四
年辛未讫工，絫趾于渊，酾水为四十七道，梁空以行，
其长三千六百尺，广丈有五尺，翼以扶栏，如其长之
数而两之，靡金钱一千四百万。求诸施者，渡实支海，
去舟而徒，易危而安，民莫不利。”执事者卢实、王锡、许
忠、浮图义波、宗善等十有五人。太守莆阳蔡襄为之
《合乐䜩》，饮而落之。明年秋，蒙召还京，道由是出。因纪
所作，勒于岸左。

万安桥未建，旧设海渡，渡人每岁遇飓风大作，或水怪为祟，沈舟被溺而死者无算。宋大中间，某年月日，济渡者满载。至中流，风作，舟将覆，忽闻空中有声云：“蔡学士在，宜急拯之。” 已而风浪少息，舟人皆免于溺。既渡，舟人细询同渡者之姓，一舟皆无，止有一妇人之夫，乃蔡姓也。时妇方娠，已数月矣。舟人心异之，因白于妇人。妇人惑众人之言，亦以为异，即发愿祷于天曰：“吾今怀娠，若生子，果官至学士，必造舆梁，以免病渡之苦也。” 后生子，即忠惠公襄，以状元及第。后出守泉州，追忆前日，得免覆舟之难，促公创建此桥者至于再三。公私计海之滨极千丈，若欲筑趾累石，将从何处著力？违命者累年，夫人复督贵不已。一日，忽命工房吏写文申报海神，公亦勉承母命，自以为迂诞而不可凭，乃命皂隶投文海滨。隶畏溺死，众皆受责，无一敢从命者。有一风，皂隶出而倡言曰：“吾愿赍文以赴。” 既至，即就酒肆痛饮，饮毕，酣睡于海。厓潮至，有睡而已。睡及半日而始醒。醒后退潮起视之，则文书已易封矣。封上无他书，止一封字，乃返而呈于公。公拆而阅之，内一醋字在焉，翰墨如新，举郡莫之识也。公夜卧展转思之，方悟其意，曰：“醋字以酉配昔，神其令我廿一日酉时兴工乎？” 至期，潮果退舍，沙泥壅积者丈馀，潮之不至者联以八日，遂创建此桥。又时有谶云：“若要此桥成，如是状元生。” 则公之默承天佑，感通“神明” 者，盖有自也。